የኦሮሞና የሶማሌ ህዝብ መተሳሰር ለሀገሪቱ አንድነት ሚናው ከፍተኛ ነው
ከነገ ጀምሮ የሚካሄደው የኦሮሚያና የሶማሌ ክልል የህዝብ ለህዝብ መድረክ በአገሪቷ አንድነትን በማምጣት ከሚኖረው ፋይዳ ባሻገር የሁለቱን ህዝቦች  ኢኮኖሚያዊና ማህበራዊ ጠቀሜታ የጎላ እንደሚያደርገው ተገለጸ። የሶማሌ ክልል ም/ርዕሰ መስተዳድር አቶ ሙስጠፌ ሙሀመድ ዑመር በተለይ ለዋልታ እንደገለጹት፤ የሁለቱን ህዝቦች ለመለየት በተፈጸመ የፖለቲካ አሻጥር የሁለትዮሹን ግንኙነቱ ከቅርብ ጊዜያት ወዲህ እንዲሻክር የተደረገ ሙከራ እንደነበር ገልጸው፤ ይሁን እንጂ የህዝብ ለህዝብ ትስስሩ ስር የሰደደ በመሆኑ ሴራው መክሸፉን አስታውሰዋል፡፡የኦሮሚያና የሶማሌ ህዝብ መተሳሳር በአገሪቱ አንድነት ለመፍጠር ሚናው የጎላመሆኑንና የጋራ መድረኩ ዓላማውም በሁለቱ ወንድማማች ህዝቦች መካከል ተፈጥረው የነበሩ የግንኙነት መሻከር ለመፍታት ነው ብለዋል።ከነገ ጀምሮ በአዳማ ከተማ የሚካሄደው የሁለቱ ህዝቦች ግንኙነት የአገሪቱን አንድነት በጽኑ መሰረት ላይ እንዲመሰረት ከማስቻሉም ባሻገር፤  ለኢኮኖሚያዊና ማህበራዊ ተጠቃሚነት የላቀ ድርሻም እንደሚኖረው ተናግረዋል።  በመድረኩ የሚሳተፈው የሶማሌ ክልል ልዑካንም ወደ አዳማ ከተማ በመግባት ላይ መሆናቸውንም ም/ርዕሰ መስተዳድሩ አስታውቀዋል።